ไทยพาณิชย์ อัดซอฟต์โลนเพิ่มดอกเบี้ย 2% 2 ปีแรก
ไทยพาณิชย์ อัดซอฟต์โลนเพิ่ม ให้ลูกค้าใหม่และลูกค้าปัจจุบันด้วยดอกเบี้ยพิเศษ 2% 2 ปีแรก
27 เม.ย. 2564

นางอภิพันธ์ เจริญอนุสรณ์ ผู้จัดการใหญ่ ธนาคารไทยพาณิชย์ กล่าวว่า ผลกระทบจากการแพร่ระบาดของโควิด-19 ต่อภาคเศรษฐกิจยังคงยืดเยื้อและสถานการณ์ยังมีความไม่แน่นอนสูง ทุกภาคส่วนจึงยังคงต้องระดมความช่วยเหลือในรูปแบบต่างๆ ไปสู่ภาคธุรกิจจริง โดยเฉพาะกลุ่มธุรกิจเอสเอ็มอีซึ่งมีบทบาทสำคัญต่อการจ้างงานของคนส่วนใหญ่ในประเทศ ธนาคารไทยพาณิชย์จึงพร้อมขานรับนโยบายจากทางการในการปล่อยสินเชื่ออัตราดอกเบี้ยต่ำ (ซอฟต์โลน) ตามมาตรการช่วยเหลือฟื้นฟูผู้ประกอบธุรกิจที่ได้รับผลกระทบจากการระบาดของโควิด-19 อย่างเร่งด่วน โดยเปิดกว้างคุณสมบัติของผู้มีสิทธิในการขอสินเชื่อให้กับผู้ประกอบการเอสเอ็มอีอย่างทั่วถึงทั้งลูกค้าปัจจุบันและลูกค้าใหม่ (ยกเว้นธุรกิจที่เป็นบริษัทจดทะเบียนในตลาดหลักทรัพย์แห่งประเทศไทย SET)
สำหรับลูกค้าเอสเอ็มอีปัจจุบัน ที่มีวงเงินสินเชื่อกับธนาคารอยู่แล้วไม่เกิน 500 ล้านบาท สามารถขอซอฟต์โลนได้สูงสุด 30% ของวงเงินสินเชื่อเดิม สูงสุด 150 ล้านบาท สำหรับลูกค้าเอสเอ็มอีรายใหม่ที่ไม่มีวงเงินสินเชื่อกับธนาคารทุกแห่ง สามารถขอสินเชื่อได้สูงสุด 20 ล้านบาท โดยนับรวมทุกวงเงินจากทุกสถาบันการเงิน ทั้งนี้ลูกค้าทั้งสองกลุ่มจะได้รับอัตราดอกเบี้ยพิเศษ 2% ต่อปี ในช่วง 2 ปีแรกของสัญญา พร้อมได้รับการยกเว้นดอกเบี้ยในช่วง 6 เดือนแรกจากการสนับสนุนของกระทรวงการคลัง อัตราดอกเบี้ยเฉลี่ยไม่เกิน 5% ต่อปี ในช่วง 5 ปีแรกของสัญญา กำหนดระยะเวลาผ่อนชำระยาวถึง 10 ปี และได้รับการยกเว้นค่าธรรมเนียมในการขอสินเชื่อ Front End Fee เพื่อช่วยลดภาระให้กับผู้ประกอบการในสถานการณ์ที่ยากลำบากครั้งนี้
นอกจากนี้ สินเชื่อภายใต้โครงการได้รับการค้ำประกันจากบรรษัทประกันสินเชื่ออุตสาหกรรมขนาดย่อม (บสย) เป็นระยะเวลา 10 ปี พร้อมทั้งลดภาระค่าธรรมเนียมการค้ำประกันเหลือเฉลี่ยไม่เกิน 1.75% ต่อปี โดยรัฐบาลจะชดเชยค่าธรรมเนียมดังกล่าวตลอดอายุสัญญาเฉลี่ยไม่เกิน 3.5% ต่อปี ทั้งนี้นับตั้งแต่เกิดการแพร่ระบาดของโรคโควิด-19 ธนาคารได้ส่งมอบความช่วยเหลือทางการเงินให้กับผู้ประกอบการเอสเอ็มอี วงเงินสินเชื่อรวมกว่า 81,000 ล้านบาท ตลอดจนการให้ความช่วยเหลือในรูปแบบอื่นๆ เพื่อประคองให้ธุรกิจของลูกค้าสามารถเดินหน้าต่อได้อย่างเต็มศักยภาพ ธนาคารไทยพาณิชย์จะยังคงยืนหยัดเคียงข้างเอสเอ็มอีไทยให้ก้าวผ่านวิกฤตครั้งนี้ไปด้วยกันในที่สุด




ผู้ประกอบการเอสเอ็มอีที่สนใจทั้งลูกค้าปัจจุบันและลูกค้าใหม่สามารถขอเข้าร่วมมาตรการฟื้นฟูผู้ประกอบธุรกิจที่ได้รับผลกระทบจากการระบาดของโควิด-19 ได้ตั้งแต่วันที่ 27 เมษายน 2564 ที่สาขาธนาคารไทยพาณิชย์ทุกแห่งทั่วประเทศ สอบถามข้อมูลเพิ่มเติมได้ที่ SCB Business Call Center โทร.02 722 2222 หรือที่ https://scbsme.scb.co.th/